Saya mau tau Selingan (21:47–21:52) dari Upacara pembukaan Sukan Olimpik Musim Panas 2012. Jelaskan dalam bahasa melayu

Simon Rattle diperkenalkan untuk menmimpin London Symphony Orchestra dalam persembahan "Chariots of Fire" oleh Vangelis sebagai penghargaan kepada industri filem British. Rowan Atkinson yang muncul melakonkan watak seperti Mr Bean (tetapi bukan Mr Bean, menurut Atkinson dan Boyle) secara kelakarnya memainkan not muzik berulang-ulang menggunakan synthesizer. Atkinson kemudiannya kelihatan seperti tertidur lalu membawa dirinya ke dalam suatu mimpi (yang dipaprkan melalui video) di mana dia menyertai pelumba-pelumba daripada filem Chariots of Fire. Atkinson mengalahkan para pelumba tersebut sewaktu larian ikonik mereka di sepanjang West Sands, St Andrews, dengan menaiki kereta apabila dia ditinggalkan, kembali menyertai larian, dan dengan sengaja menjatuhkan pelari paling hadapan.

Frankie and June say...thanks Tim (21:52–22:09)

Upacara diteruskan dengan segmen Frankie and June say...thanks Tim (Frankie dan June berkata...terima kasih Tim) yang meraikan muzik dan budaya popular British, memberi penghormatan kepada setiap dekad semenjak 1960-an. Seorang ibu muda dan anaknya tiba menggunakan Mini Cooper ke replika sebenar rumah British moden apabila hujan turun secara tiba-tiba. Di tengah-tengah stadium, bahagian tepi sebuah rumah yang lebih besar digunakan untuk menayangkan klip-klip daripada rancangan TV, filem, dan video muzik British. Sekumpulan besar penari remaja, dengan watak utamanya Frankie dan June, menari mengikut rentak pelbagai lagu popular British yang disusun mengikut tahun. Sepanjang segmen ini, para pelakon menghantar SMS atau memuatnaik status di dalam laman web sosial menggunakan internet. Frankie dan June ternampak antara satu sama lain, tetapi apabila Frankie menyedari June menjatuhkan telefon bimbitnya, dia berhasrat untuk memulangkannya. Sebuah urutan tarian yang panjang menampilkan lagu-lagu oleh The Who, Rolling Stones, The Beatles, dan pelbagai lagi dimainkan, dengan para pelakon turut memakai kostum yang bersesuaian dengan tema dekad-dekad tersebut. Frankie dan June akhirnya bertemu dan akhirnya menjadi pasangan kekasih. Persembahan secara langsung "Bonkers" oleh Dizzee Rascal menyusul, disusuli dengan semua pelakon menyertai parti di rumah June, sambil lagu-lagu moden oleh Amy Winehouse, Muse, dan Tinie Tempah dimainkan.

Pada pengakhiran segmen ini, rumah yang lebih kecil diangkat untuk mendedahkan Sir Tim Berners-Lee bekerja menggunakan NeXT Computer, seperti yang digunakan beliau untuk mencipta jaringan sejagat (world wide web). Dia seterusnya menghantar sebuah mesej Twitter yang tertulis 'This is for everyone' ('Ini adalah untuk semua'), yang dengan serta-merta tertera di paparan LED seluruh stadium, sebelum ayat tersebut bertukar menjadi perkataan 'Everyone' di dalam pelbagai bahasa lain. Program upacara menyatakan bahawa "muzik menghubungkan semua di antara kita dan dengan detik-detik istimewa dalam hidup. Salah satu perkara yang membolehkan hubungan tersebut menjadi ialah jaringan sejagat.". Boyle mahu menzahirkan penghormatan kepada Berners-Lee kerana menjadikan jaringan sejagat percuma dan tersedia untuk semua orang (seperti yang dinyatakan dalam tweet beliau), dan tidak mencari keuntungan komersial daripadanya.